Bekendstelling: R200 000 meer vir V6 Merc-bakkieDie Mercedes-Benz X350d. Foto: Verskaf Mercedes-Benz het in Mei vanjaar die X-klas aan Suid-Afrika bekendgestel. Daar het nou al baie maskara in die rivier geloop of dit ŉ goeie bakkie is, hoe duur hy is en so meer. Ek wou wag om die V6-diesel te ry voordat ek my finale mening gee. Mercedes-Benz het verlede week die X350d V6 aan die Suid-Afrikaanse media bekendgestel. Die ontwerp en binneruim is so te sê dieselfde as die viersilinder-weergawe. Daar is wel ŉ ander enjin en ratkas, en dit maak ŉ groot verskil aan die voertuig. Let wel, ŉ R200 000-verskil. Die Mercedes-Benz X350d. Foto: Verskaf Is die V6-enjin R200 000 meer werd as die X250d? Na my eerlike mening, nee. Die V6 bied ŉ baie lekkerder bestuurservaring as die viersilinder – maar daar is nie genoeg van ŉ opknapping aan die res van die voertuig om die premie vir my te regverdig nie. Daar is steeds ŉ gebrek aan bekerhouers en die stuurwiel kan steeds nie hoog genoeg oplig sodat mense wat effens lank is die meters mooi kan lees nie. Die wind het kwaai gewaai in die Kaap, so daar was baie windgeraas om die kajuit van die bakkie. Vir ŉ bakkie pla dit nie. Vir ŉ R1 miljoen-voertuig pla dit wel. Die Mercedes-Benz X350d. Foto: Verskaf Die verrigting van die V6 is tóg indrukwekkend. Hy bied 195 kW en 550 Nm en daai krag kan die X350d stoot van stilstand tot 100 km/h in ŉ ratse 7.9 sekondes. Topsnelheid is ŉ groot 205 km/h. In ŉ bakkie! ŉ Mens hoef jou wel nie te bekommer dat al daai krag net reuse-ongelukke gaan veroorsaak nie – die X-klas se vering en padhouvermoë is regtig van die boonste rak. Ons het die X-klas haastig gemaak deur die Franschhoekpas en hy het hom regtig puik gedra. (‘n Video volg onderaan die berig) Sê ek dan dat die X350d ŉ mors van geld is? Nee. As jy dit het, koop gerus vir jou een as dit vir jou mooi is en as jy graag ŉ Mercedes-Benz wil hê. Die X-klas is ŉ leefstylvoertuig en sal tuistes vind by mense wat reeds ander Mercedes-Benz-produkte het, maar ook ŉ behoefte aan ŉ bakkie. Indien jy ŉ plaas- of kommersiële bakkie soek, is die Merc nie vir jou nie. Die reeks lyk só: Die reeks word gedek deur ŉ 2 jaar/onbeperkte km-waarborg en 6 jaar/100 000 km- omvattende instandhoudingsplan. Ons sal vroeg in 2019 weer tyd met die X350d V6 deurbring. Ek sal dán dié bakkie teen die V6-Amarok vergelyk. Het jy raad nodig voordat jy daardie spoggerige nuwe motor koop? Vra Maroela Media se motor-foendie.